
Pakalpojumatteices uzbrukumu apraksts

[bookmark: p213][bookmark: p-649709]I. Maza joslas platuma uzbrukumi

1. Maza joslas platuma uzbrukumi ir vērsti pret konkrētu interneta resursu (tīmekļvietni, e-pakalpojumu) vai tā daļu (piemēram, tīmekļvietņu autorizācijas moduli), pārslogojot to ar viltus pieprasījumiem. 

2. Uzbrukumi pārsvarā balstīti uz resursu atvērto sistēmu starpsavienojuma modeļa (OSI (Open Systems Interconnection model)) 4.–7. līmeņa ievainojamībām (piemēram, TCP SYN flood1, HTTP GET flood2, SQL injekcijas3). Šādi uzbrukumi var būt laika ziņā lēni (piemēram, divi TCP SYN pieprasījumi sekundē), kas šādus uzbrukumus padara grūti identificējamus, izmantojot standarta datu pārraides tīkla uzraudzības programmatūru (piemēram, WhatsUp, Cacti, PRTG) un datu plūsmas metadatu apkopošanas programmatūru (NetFlow, JFlow).

3. Uzbrukuma ietekmē ir nepieejams tikai tas konkrētais interneta resurss vai traucēta tikai tā konkrētā interneta resursa darbība, pret kuru tiek vērsts uzbrukums.

II. Liela joslas platuma (apjoma) uzbrukumi

4. Liela joslas platuma (apjoma) uzbrukumi ir vērsti gan pret starptautiskā interneta plūsmu pakalpojumu piegādātāju (operatoru) vietējam Latvijas interneta operatoram, kas apkalpo institūcijas un citus gala klientus Latvijā, gan pret pašu vietējo Latvijas interneta operatoru. Uzbrukumi tiek veikti, sūtot lielas datu plūsmas interneta operatora tīklā (vairāki simti gigabaitu sekundē), kas padara šā interneta operatora tīkla funkcionēšanu neiespējamu, tādējādi institūcijas, kuru informācijas sistēmas izmanto šo interneta operatoru, nav pieejamas citiem interneta lietotājiem.

5. Uzbrukumi pārsvarā balstīti uz OSI 3.–4. līmeņa protokoliem (piemēram, UDP flood4, ICMP flood5), bet arī ar augstāku OSI slāņu protokoliem (piemēram, HTTP GET flood, NTP query6) var panākt līdzīgu efektu – uzģenerēt tik apjomīgu datu plūsmu, ka tā pārslogo interneta kanālu. Šādus liela apjoma uzbrukumus var viegli konstatēt, izmantojot standarta datu pārraides tīkla uzraudzības programmatūru un datu plūsmas metadatu kolektorus, taču, ja institūcija sadarbībā ar savu tranzīta operatoru nav izstrādājusi procedūru, kā rīkoties šāda uzbrukuma gadījumā, institūcija tiek atvienota no interneta uz nenoteiktu laiku.

6. Uzbrukuma ietekmē ir nepieejami visi resursi, kas atrodas aiz pārslogotā datu pārraides kanāla vai tīkla iekārtas.

Piezīmes.
1 Uzbrukuma veids, kad uzbrucējs sūta neskaitāmus atkārtotus sinhronizācijas (SYN) pieprasījumus mērķa (uzbrukumam izvēlētajai) sistēmai (serverim), mēģinot patērēt tik daudz servera resursu, lai sistēma vairs nereaģētu (nebūtu spējīga reaģēt) uz derīgo tīkla trafiku.
2 Uzbrukuma veids, kurā izmanto standarta datu pieprasījumus (GET), kuri tiek sūtīti serverim ikviena droša savienojuma laikā, kas izveidots tipisku datu ieguvei (piemēram, attēlus, informāciju). Šādā uzbrukumā mērķa serveris tiek pārpildīts ar pamata GET pieprasījumiem.
3 SQL injekcija ir datorsistēmu ielaušanās veids, kurā uzbrucējs ar klienta tiesībām mēģina piekļūt datubāzei.
4 Uzbrukuma veids, kad uzbrucējs interneta tīklos sūta lietotāja datagrammas protokolu (UDP) paketes, pārslogojot izvēlētā mērķa resursus. Uzbrucējs sūta UDP paketes nereti lielām institūcijām uz vienu galamērķi vai izlases veidā.
5 Uzbrukuma veids, kad uzbrucējs sūta ICMP (interneta vadības ziņojuma protokola) pieprasījumus izvēlētajam mērķim, pārslogojot to ar tik daudziem pieprasījumiem, ka tas reaģējot iztērē visus resursus, līdz vairs nav spējīgs apstrādāt derīgo tīkla trafiku.
6 NTP query ir diagnostikas rīks laika (NTP) serveros, kas paredzēts laika iestatīšanai un konfigurēšanai tīklos.

